Suvestinė redakcija nuo 2009-01-16 iki 2009-07-11

Nutarimas paskelbtas: Žin. 2007, Nr. 44-1680, i. k. 1071100NUTA00000359

LIETUVOS RESPUBLIKOS VYRIAUSYBĖ

N U T A R I M A S

DĖL NACIONALINĖS VARTOTOJŲ TEISIŲ APSAUGOS TARYBOS PRIE TEISINGUMO MINISTERIJOS PAVADINIMO PAKEITIMO IR VALSTYBINĖS VARTOTOJŲ TEISIŲ APSAUGOS TARNYBOS NUOSTATŲ PATVIRTINIMO

2007 m. balandžio 11 d. Nr. 359

Vilnius

Vadovaudamasi Lietuvos Respublikos vartotojų teisių apsaugos įstatymo (Žin., 1994, Nr. 94-1833; 2007, Nr. 12-488) 10 straipsnio 1 dalies 2 punktu ir 11 straipsniu, Lietuvos Respublikos Vyriausybė nutaria:

1. Pakeisti Nacionalinės vartotojų teisių apsaugos tarybos prie Teisingumo ministerijos pavadinimą į pavadinimą „Valstybinė vartotojų teisių apsaugos tarnyba“.

2. Patvirtinti Valstybinės vartotojų teisių apsaugos tarnybos nuostatus (pridedama).

3. Pripažinti netekusiu galios Lietuvos Respublikos Vyriausybės 2001 m. sausio 18 d. nutarimą Nr. 50 „Dėl Nacionalinės vartotojų teisių apsaugos tarybos prie Teisingumo ministerijos nuostatų patvirtinimo“ (Žin., 2001, Nr. 7-198).

Ministras Pirmininkas	Gediminas Kirkilas

Teisingumo ministras	Petras Baguška

PATVIRTINTA

Lietuvos Respublikos Vyriausybės

2007 m. balandžio 11 d. nutarimu Nr. 359

Valstybinės vartotojų teisių apsaugos tarnybos NUOSTATAI

I. BENDROSIOS NUOSTATOS

1. Valstybinė vartotojų teisių apsaugos tarnyba yra įstaiga prie Teisingumo ministerijos.

2. Valstybinės vartotojų teisių apsaugos tarnybos paskirtis – įgyvendinti valstybės politiką vartotojų teisių apsaugos srityje ir užtikrinti vartotojų teisių apsaugą.

3. Valstybinė vartotojų teisių apsaugos tarnyba savo veikloje vadovaujasi Lietuvos Respublikos Konstitucija, Lietuvos Respublikos vartotojų teisių apsaugos įstatymu (Žin., 1994, Nr. 94-1833; 2007, Nr. 12-488), Lietuvos Respublikos produktų saugos įstatymu (Žin., 1999, Nr. 52-1673; 2001, Nr. 64-2324), Lietuvos Respublikos reklamos įstatymu (Žin., 2000, Nr. 64-1937), Lietuvos Respublikos tabako kontrolės įstatymu (Žin., 1996, Nr. 11-281; 2003, Nr. 117-5317), Lietuvos Respublikos mokėjimų įstatymu (Žin., 1999, Nr. 97-2775; 2003, Nr. 61-2753), Lietuvos Respublikos geriamojo vandens tiekimo ir nuotekų tvarkymo įstatymu (Žin., 2006, Nr. 82-3260), Lietuvos Respublikos maisto įstatymu (Žin., 2000, Nr. 32-893), kitais Lietuvos Respublikos Seimo priimtais įstatymais ir teisės aktais, Lietuvos Respublikos tarptautinėmis sutartimis, Europos Sąjungos teisės aktais, Respublikos Prezidento dekretais, Lietuvos Respublikos Vyriausybės nutarimais, teisingumo ministro įsakymais, Valstybinės vartotojų teisių apsaugos tarnybos nuostatais (toliau vadinama – šie Nuostatai), Valstybinės vartotojų teisių apsaugos tarnybos darbo reglamentu ir kitais teisės aktais.

Punkto pakeitimai:

Nr. 6, 2009-01-07, Žin., 2009, Nr. 5-131 (2009-01-15), i. k. 1091100NUTA00000006

4. Valstybinė vartotojų teisių apsaugos tarnyba yra biudžetinė įstaiga, finansuojama iš Lietuvos Respublikos valstybės biudžeto. Valstybinė vartotojų teisių apsaugos tarnyba gali turėti kitų įstatymuose numatytų finansavimo šaltinių.

5. Valstybinė vartotojų teisių apsaugos tarnyba yra viešasis juridinis asmuo, turintis sąskaitų bankuose ir antspaudą su Lietuvos valstybės herbu bei savo pavadinimu.

6. Valstybinės vartotojų teisių apsaugos tarnybos buveinės adresas – Vilniaus g. 25, 01119 Vilnius, Lietuvos Respublika; interneto tinklalapis – http://www.vartotojoteises.lt/.

II. Valstybinės vartotojų teisių apsaugos tarnybos

UŽDAVINIAI IR FUNKCIJOS

7. Svarbiausieji Valstybinės vartotojų teisių apsaugos tarnybos uždaviniai yra šie:

7.1. įgyvendinti valstybės politiką vartotojų teisių apsaugos srityje;

7.2. pagal kompetenciją užtikrinti vartotojų teisių apsaugą reguliuojančių teisės aktų įgyvendinimą;

7.3. pagal kompetenciją dalyvauti formuojant ir įgyvendinant Lietuvos Europos Sąjungos politiką ir bendradarbiauti su užsienio valstybių institucijomis, tarptautinėmis organizacijomis vartotojų teisių apsaugos srityje.

Punkto pakeitimai:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

8. Valstybinė vartotojų teisių apsaugos tarnyba, įgyvendindama jai pavestus uždavinius, atlieka šias funkcijas:

8.1. įgyvendindama valstybės politiką vartotojų teisių apsaugos srityje:

8.1.1. užtikrina vartotojų teisių apsaugą;

8.1.2. koordinuoja vartotojų teisių apsaugos institucijų, atsakingų už tam tikros vartojimo srities reguliavimą, veiklą vartotojų teisių apsaugos srityje (analizuoja sukauptą, periodiškai iš valstybės ir savivaldybių institucijų ir įstaigų gaunamą informaciją apie vartotojų teisių apsaugą, teikia pasiūlymus dėl vartotojų teisių apsaugos tobulinimo);

8.1.3. priima ir derina teisės aktus, susijusius su vartotojų teisių apsauga;

8.1.4. teikia išvadas ir pasiūlymus dėl įstatymų ir kitų teisės aktų, susijusių su vartotojų teisių apsauga, projektų;

8.1.5. dalyvauja rengiant ir įgyvendinant Valstybinę vartotojų teisių apsaugos strategiją;

8.1.6. organizuoja vartotojų švietimą; koordinuoja kitų valstybės ir savivaldybių institucijų ir įstaigų, vartotojų asociacijų veiklą organizuojant vartotojų švietimą, pardavėjams ir paslaugų teikėjams teikia informaciją apie vartotojų teises;

8.2. pagal kompetenciją užtikrindama vartotojų teisių apsaugą reguliuojančių teisės aktų įgyvendinimą:

8.2.1. vartotojų ginčų sprendimo ne teismo tvarka nagrinėja vartotojų skundus;

8.2.2. teisės aktų nustatyta tvarka nagrinėja asmenų pranešimus, skundus ir prašymus, imasi reikiamų priemonių iškilusiems klausimams spręsti;

8.2.3. kontroliuoja, kaip laikomasi įstatymuose nustatytų reklamos reikalavimų;

8.2.4. taiko Lietuvos Respublikos produktų saugos įstatymo, Lietuvos Respublikos reklamos įstatymo, Lietuvos Respublikos tabako kontrolės įstatymo ir kitų įstatymų nustatytas poveikio priemones;

Punkto pakeitimai:

Nr. 6, 2009-01-07, Žin., 2009, Nr. 5-131 (2009-01-15), i. k. 1091100NUTA00000006

8.2.5. įstatymų nustatyta tvarka kontroliuoja sutarčių standartines sąlygas ir ginčija nesąžiningas vartojimo sutarčių sąlygas;

8.2.6. Lietuvos Respublikos vartotojų teisių apsaugos įstatymo nustatyta tvarka gina vartotojų viešąjį interesą;

8.2.7. kuria ir tvarko vartotojų teisių apsaugos duomenų bazę;

8.3. pagal kompetenciją dalyvaudama formuojant ir įgyvendinant Lietuvos Europos Sąjungos politiką ir bendradarbiaudama su užsienio valstybių institucijomis, tarptautinėmis organizacijomis vartotojų teisių apsaugos srityje:

8.3.1. rengia ir derina Lietuvos Respublikos poziciją Europos Sąjungos institucijose ir jų darbo organuose nagrinėjamais klausimais, taip pat dalyvauja, kai pozicijas rengia kitos valstybės institucijos;

8.3.2. užtikrina efektyvų atstovavimą Lietuvos interesams Europos Sąjungos institucijose ir jų darbo organuose bei kitose tarptautinėse organizacijose vartotojų teisių apsaugos srityje;

8.3.3. įgyvendina ir teikia pasiūlymus dėl Europos Sąjungos teisės (acquis communautaire) perkėlimo, vykdo kitus Lietuvos narystės Europos Sąjungoje įsipareigojimus, Europos Sąjungos teisės aktų nustatyta tvarka apie tai informuoja Europos Sąjungos institucijas;

8.3.4. kartu su kitomis valstybės institucijomis ir įstaigomis organizuoja ir atlieka keitimąsi informacija su Europos Bendrijų Komisija ir Europos Sąjungos valstybių narių nacionalinėmis institucijomis ir įgyvendina 2004 m. spalio 27 d. Europos Parlamento ir Tarybos reglamentą (EB) Nr. 2006/2004 dėl nacionalinių institucijų, atsakingų už vartotojų apsaugos teisės aktų vykdymą, bendradarbiavimo (OL 2004 L 364, p. 1), koordinuoja šio reglamento nuostatų vykdymą Lietuvoje;

8.4. atlieka kitas įstatymų ir kitų teisės aktų jai nustatytas funkcijas.

Punkto pakeitimai:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

III. Valstybinės vartotojų teisių apsaugos tarnybos

TEISĖS

Pakeistas skyriaus pavadinimas:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

9. Valstybinė vartotojų teisių apsaugos tarnyba, įgyvendindama jai pavestus uždavinius ir atlikdama jos kompetencijai priskirtas funkcijas:

9.1. gauti iš valstybės ir savivaldybių institucijų informaciją, susijusią su vartotojų teisių apsauga;

9.2. gauti iš valstybės ir savivaldybių institucijų bei įstaigų, kitų asmenų informaciją ir dokumentus, kurių reikia įstatymų pažeidimams tirti, o prireikus – ir reklamuojamų prekių pavyzdžius;

9.3. prašyti vartotojų asociacijų pateikti informaciją, susijusią su vartotojų teisių apsauga;

9.4. reikalauti, kad gamintojai, importuotojai, pardavėjai ir paslaugų teikėjai ar jų atstovai atvyktų į Valstybinę vartotojų teisių apsaugos tarnybą ir pateiktų paaiškinimus žodžiu ar raštu;

9.5. sudaryti komisijas, darbo grupes teisės aktams rengti ar kitiems Valstybinės vartotojų teisių apsaugos tarnybos kompetencijos klausimams spręsti, įtraukti į jas kitų institucijų, vartotojų asociacijų atstovus ir specialistus (suderinus su jų vadovais);

9.6. pagal kompetenciją palaikyti ir plėtoti ryšius, keistis patirtimi ir geriausia praktika, vykdyti bendrus projektus vartotojų apsaugos srityje su tarptautinėmis organizacijomis, užsienio valstybių ir Europos Sąjungos vartotojų teisių apsaugos institucijomis;

9.7. bendradarbiauti su Lietuvos Respublikos valstybės institucijomis, įstaigomis ir vartotojų asociacijomis, kitų valstybių vartotojų teisių apsaugos institucijomis ir organizacijomis, įgyvendinančiomis vartotojų teisių apsaugą;

9.8. kreiptis į Europos Sąjungos valstybių narių teismus ar kitas kompetentingas įstaigas su prašymu priimti sprendimą, įpareigojantį prekių ar paslaugų pardavėją (teikėją), veikiantį toje Europos Sąjungos valstybėje narėje, nutraukti Lietuvos vartotojų viešojo intereso pažeidimą;

9.9. nagrinėjant ginčus vartotojų ginčų sprendimo ne teismo tvarka, kreiptis į valstybės ir savivaldybės instituciją, atsakingą už susijusią su ginču vartojimo sritį, ir prašyti išvados dėl vartotojo prašyme nurodyto reikalavimo ar pardavėjo, paslaugų teikėjo pateiktų paaiškinimų;

9.10. sudaryti sutartis, jeigu tai neprieštarauja Lietuvos Respublikos ir Europos Sąjungos teisės aktams.

Punkto pakeitimai:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

10. Valstybinė vartotojų teisių apsaugos tarnyba turi ir kitų teisių, numatytų įstatymuose ar kituose teisės aktuose.

11. Neteko galios nuo 2007-11-28

Punkto naikinimas:

Nr. 1230, 2007-11-21, Žin. 2007, Nr. 122-5009 (2007-11-27), i. k. 1071100NUTA00001230

IV. Valstybinės vartotojų teisių apsaugos tarnybos VEIKLOS ORGANIZAVIMAS

12. Valstybinės vartotojų teisių apsaugos tarnybos veikla organizuojama vadovaujantis teisingumo ministro patvirtintais viešai paskelbtais strateginiais veiklos planais, kurių įgyvendinimo kontrolę vykdo Valstybinės vartotojų teisių apsaugos tarnybos direktorius. Valstybinės vartotojų teisių apsaugos tarnybos strateginiai veiklos planai rengiami vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2007, Nr. 23-879).

Valstybinės vartotojų teisių apsaugos tarnybos veikla reguliuojama Valstybinės vartotojų teisių apsaugos tarnybos direktoriaus tvirtinamais Valstybinės vartotojų teisių apsaugos tarnybos darbo reglamentu, vidaus tvarkos taisyklėmis, padalinių nuostatais, valstybės tarnautojų ir darbuotojų, dirbančių pagal darbo sutartis, pareigybių aprašymais

Punkto pakeitimai:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

13. Valstybinei vartotojų teisių apsaugos tarnybai vadovauja direktorius, kurį priima į pareigas ir atleidžia iš pareigų teisingumo ministras Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) nustatyta tvarka. Valstybinės vartotojų teisių apsaugos tarnybos direktorius yra tiesiogiai pavaldus ir atskaitingas teisingumo ministrui.

14. Valstybinės vartotojų teisių apsaugos tarnybos direktorius gali turėti pavaduotojų, kuriuos jis priima į pareigas ir atleidžia iš pareigų Lietuvos Respublikos valstybės tarnybos įstatymo nustatyta tvarka. Valstybinės vartotojų teisių apsaugos tarnybos direktoriaus pavaduotojai tiesiogiai atskaitingi direktoriui, kuris nustato jų administravimo sritis ir paveda jiems atitinkamas funkcijas.

15. Valstybinės vartotojų teisių apsaugos tarnybos direktorius:

15.1. planuoja, organizuoja, kontroliuoja Valstybinės vartotojų teisių apsaugos tarnybos darbą ir atsako už vidaus kontrolės sistemos sukūrimą, jos veikimą ir tobulinimą;

15.2. atstovauja Valstybinei vartotojų teisių apsaugos tarnybai arba suteikia įgaliojimus atstovauti Valstybinės vartotojų teisių apsaugos tarnybos interesams Lietuvos Respublikoje ir tarptautinėse organizacijose;

15.3. tvirtina Valstybinės vartotojų teisių apsaugos tarnybos struktūrą, valstybės tarnautojų ir darbuotojų, dirbančių pagal darbo sutartis, pareigybių sąrašus, neviršydamas Lietuvos Respublikos Vyriausybės nustatyto didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš Lietuvos Respublikos valstybės biudžeto ir valstybės pinigų fondų, pareigybių skaičiaus;

15.4. vadovaudamasis Lietuvos Respublikos valstybės tarnybos įstatymu, kitais įstatymais ir teisės aktais, priima į pareigas ir atleidžia iš pareigų Valstybinės vartotojų teisių apsaugos tarnybos valstybės tarnautojus, sudaro ir nutraukia darbo sutartis su Valstybinės vartotojų teisių apsaugos tarnybos darbuotojais, dirbančiais pagal darbo sutartį, skatina juos, skiria jiems nuobaudas ir pašalpas;

15.5. sprendžia Valstybinės vartotojų teisių apsaugos tarnybos kompetencijai priklausančius klausimus ir yra tiesiogiai atsakingas už Valstybinei vartotojų teisių apsaugos tarnybai pavestų uždavinių įgyvendinimą, funkcijų atlikimą;

15.6. užtikrina, kad Valstybinėje vartotojų teisių apsaugos tarnyboje būtų vykdomi įstatymai ir kiti teisės aktai;

15.7. Valstybinės vartotojų teisių apsaugos tarnybos darbo reglamento nustatyta tvarka organizuoja Valstybinės vartotojų teisių apsaugos tarnybos komisijos posėdžius ir jiems vadovauja;

15.8. pasirašo Valstybinės vartotojų teisių apsaugos tarnybos komisijos priimtus nutarimus;

15.9. vadovaudamasis Lietuvos Respublikos valstybės tarnybos įstatymu, kitais įstatymais ir teisės aktais, skiria į pareigas ir atšaukia iš pareigų Lietuvos Respublikos teisėsaugos atašė teisingumo ir vartotojų reikalams Lietuvos nuolatinėje atstovybėje Europos Sąjungoje, tvirtina atašė pareigybės aprašymą ir kontroliuoja atašė funkcijų įgyvendinimą vartotojų teisių apsaugos srityje;

15.10. spręsdamas savo kompetencijai priskirtus klausimus, priima įsakymus ir kontroliuoja, kaip jie vykdomi;

15.11. tvirtina Valstybinės vartotojų teisių apsaugos tarnybos metines veiklos ataskaitas;

Punkto pakeitimai:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

15.12. kasmet teikia Teisingumo ministerijai Valstybinės vartotojų teisių apsaugos tarnybos metinės veiklos ataskaitą; teisingumo ministrui pareikalavus, atsiskaito už Valstybinės vartotojų teisių apsaugos tarnybos veiklą;

15.13. teikia Teisingumo ministerijai įstatymų ir kitų teisės aktų vartotojų teisių apsaugos klausimais projektus;

15.14. atlieka kitas įstatymų ir kitų teisės aktų jam suteiktas funkcijas ir naudojasi kitomis jam suteiktomis teisėmis.

16. Valstybinės vartotojų teisių apsaugos tarnybos direktoriaus laikinai nesant, Valstybinės vartotojų teisių apsaugos tarnybos direktoriaus pareigas eina jo įsakymu įgaliotas vienas iš pavaduotojų.

161. Valstybinės vartotojų teisių apsaugos tarnybos direktoriaus pavaduotojai:

161.1. pagal jiems priskirtas administravimo sritis atsako už įstatymų, Lietuvos Respublikos Vyriausybės nutarimų, kitų teisės aktų įgyvendinimo organizavimą ir koordinavimą;

161.2. pagal jiems priskirtas administravimo sritis koordinuoja struktūrinių padalinių veiklą;

161.3. atlieka kitas Valstybinės vartotojų teisių apsaugos tarnybos direktoriaus pavestas ir teisės aktuose nustatytas funkcijas.

Papildyta punktu:

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

17. Lietuvos Respublikos vartotojų teisių apsaugos įstatymo 12 straipsnio 1 dalies 5, 6 ir 7 punktuose numatytoms funkcijoms įgyvendinti Valstybinės vartotojų teisių apsaugos tarnybos direktorius iš Valstybinės vartotojų teisių apsaugos tarnybos struktūrinių padalinių vadovų sudaro kolegialų organą – komisiją, kuri, spręsdama jos kompetencijai priskirtus klausimus, priima nutarimus. Komisijos veiklos, posėdžių organizavimo, nutarimų priėmimo tvarką nustato Valstybinės vartotojų teisių apsaugos tarnybos darbo reglamentas.

18. Valstybinės vartotojų teisių apsaugos tarnybos valstybės tarnautojų ir darbuotojų, dirbančių pagal darbo sutartis, priėmimo į darbą (pareigas), darbo užmokesčio mokėjimo jiems tvarką ir sąlygas nustato Lietuvos Respublikos valstybės tarnybos įstatymas, Lietuvos Respublikos darbo kodeksas (Žin., 2002, Nr. 64-2569), kiti įstatymai ir teisės aktai.

V. FINANSINĖS VEIKLOS KONTROLĖ IR VIDAUS AUDITAS

19. Valstybinės vartotojų teisių apsaugos tarnybos buhalterinė apskaita organizuojama ir finansinė atskaitomybė tvarkoma teisės aktų nustatyta tvarka.

20. Valstybinės vartotojų teisių apsaugos tarnybos finansinę veiklos kontrolę vykdo Valstybės kontrolė. Vidaus auditą atlieka Teisingumo ministerijos Vidaus audito tarnyba ir kitos institucijos teisės aktų nustatyta tvarka.

VI. BAIGIAMOSIOS NUOSTATOS

21. Valstybinė vartotojų teisių apsaugos tarnyba reorganizuojama, pertvarkoma arba likviduojama teisės aktų nustatyta tvarka.

______________

Pakeitimai:

1.

Lietuvos Respublikos Vyriausybė, Nutarimas

Nr. 1230, 2007-11-21, Žin., 2007, Nr. 122-5009 (2007-11-27), i. k. 1071100NUTA00001230

Dėl Lietuvos Respublikos Vyriausybės 2007 m. balandžio 11 d. nutarimo Nr. 359 "Dėl Nacionalinės vartotojų teisių apsaugos tarybos prie Teisingumo ministerijos pavadinimo pakeitimo ir Valstybinės vartotojų teisių apsaugos tarnybos nuostatų patvirtinimo" pakeitimo

2.

Lietuvos Respublikos Vyriausybė, Nutarimas

Nr. 6, 2009-01-07, Žin., 2009, Nr. 5-131 (2009-01-15), i. k. 1091100NUTA00000006

Dėl Lietuvos Respublikos Vyriausybės 2007 m. balandžio 11 d. nutarimo Nr. 359 "Dėl Nacionalinės vartotojų teisių apsaugos tarybos prie Teisingumo ministerijos pavadinimo pakeitimo ir Valstybinės vartotojų teisių apsaugos tarnybos nuostatų patvirtinimo" pakeitimo